Linda Hofstad Helleland

Linda Cathrine Hofstad Helleland (født 26. august 1977 i Klæbu) er en norsk politiker (H) og forfatter som siden 2001 har vært stortingsrepresentant for Sør-Trøndelag. Hun innehadde tre statsrådposter i Erna Solbergs regjering: Hun var kulturminister fra 2015 til 2018, barne- og likestillingsminister fra 2018 til 2019 og distrikts- og digitaliseringsminister fra 2020 til 2021.I tre år fra 2017 til 2019 var hun visepresident i World Anti-Doping Agency. I november 2019 lanserte hun boken Ren idrett, skittent spill der hun tok et oppgjør med toppene i internasjonal idrett, og da spesielt med WADA – organisasjonen hun selv var visepresident i. Hun giftet seg i 2006 med stortingsrepresentant, senere parlamentarisk leder i Høyre, Trond Helleland fra Buskerud.


== Liv og virke ==
Hun gikk Adolf Øiens skole i Trondheim med et utvekslingsår i USA, og hun studerte deretter medievitenskap, statsvitenskap og sosiologi ved NTNU. Hun har også avlagt eksamener ved Høgskolen i Molde og Handelshøyskolen BI.
Hun var ungdomssekretær i Sør-Trøndelag Unge Høyre 1997–1998, formann i Sør-Trøndelag Unge Høyre 1998–1999, medlem av Trondheim bystyre 1999–2001 og organisasjonssekretær i Unge Høyres Landsforbund 2000–2001.
Hun arbeidet pleieassistent på Radiumhospitalet da hun ble fast møtende vararepresentant på Stortinget i 2001.
Hun var Høyres 1. vararepresentant til Stortinget fra Sør-Trøndelag 2001–2009. Hun møtte fast så lenge Børge Brende var statsråd i Bondevik-regjeringen 2001–2005. Da Brende fikk permisjon fra vervet som stortingsrepresentant i 2008, møtte Helleland igjen fast. I 2009 ble Helleland valgt inn på Stortinget på eget mandat. Helleland var leder i Høyres Kvinneforum 2004–2010 og leder i Sør-Trøndelag Høyre 2008–2009.
Helleland hadde tre ulike statsrådsposter i Erna Solbergs regjering mellom 2015 og 2021.20. november 2016 ble hun valgt til visepresident i World Anti-Doping Agency, etter at hun slo den tidligere danske justisminsisteren Brian Mikkelsen og franske Valérie Fourneyron i kampen om å bli Europas kandidat.


== Stortingskomiteer ==
2001 – 2005: Medlem av Justiskomiteen (møter som vara for Børge Brende som sitter i regjering)
2009 – 2013: Medlem av Familie- og kulturkomiteen
2013 – 2015: Leder av Transport- og kommunikasjonskomiteen
2019 – 2020: Medlem av Næringskomiteen
2021 – nå: Medlem av Næringskomiteen


== Medlem i regjering ==
Linda Helleland har vært medlem i regjeringen til Erna Solberg i to perioder. I perioden utenfor regjering mellom 2019 og 2020, var hun Høyres fraksjonsleder i næringskomiteen på Stortinget. 

16. desember 2015 – 17. januar 2018: Kulturminister
17. januar 2018 – 22. januar 2019: Barne- og likestillingsminister
24. januar 2020 – 14. oktober 2021: Distrikts- og digitaliseringsminister


== Referanser ==


== Eksterne lenker ==
(en) Linda Cathrine Hofstad Helleland – kategori av bilder, video eller lyd på Commons 
(en) Linda Hofstad Helleland på Internet Movie Database 
Linda Hofstad Helleland på Twitter 
(no) Linda Hofstad Helleland hos Stortinget 
(no) Linda Hofstad Helleland hos Norsk senter for forskningsdata 
(no) Linda Hofstad Helleland hos Norsk senter for forskningsdata 
(en) Linda Hofstad Helleland hos Europarådets parlamentarikerforsamling 
(no) Linda Hofstad Hellelands stemmegivning på Stortinget (arkivert) siden 2009 systematisert av organisasjonen Holder de ord